Gressletta midt på Langøyene er en tidligere søppelfylling. I 1899 fikk Kristiania kommune avslag på å ta i bruk Nakholmen som søppelfylling under henvisning til Aker kommunes nylig vedtatte sunnhetsforskrifter. Men i 1900 dukket Langøyene opp som en mulighet; de to øyene var privat eid og lå i Nesodden kommune, der det ennå ikke var vedtatt noen sunnhetsforskrifter. Nesodden kommune protesterte, men kjøpet gikk likevel igjennom i 1902. Først og fremst trengte Veivesenet å kvitte seg med søppel feid opp fra gater og veier.